Okresná prokuratúra Trebišov 
Jána Husa 1925/15, 075 01 Trebišov 1 	

Sp. zn. : 1 Pv 2/15/8811	Trebišov, 23.3.2015
EEČ : 2-69-107-2015

U Z N E S E N I E

Trestná vec:	obvinený XXXXX 
Zločin:	Ublíženie na zdraví podľa § 155 odsek 1 Trestného zákona spáchaného v jednočinnom súbehu s prečinom výtržníctva podľa § 364 odsek 1 písmeno a, písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Trebišov
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	Dňa 14.11.2014 okolo 21.30 h na ulici XXXXX v obci XXXXX a po predchádzajúcom nedorozumení fyzicky napadol poškodeného XXXXX tak, že ho udrel drevenou palicou s rozmermi 94,5 cm x 2,5 cm po pravej strane tváre, čím mu takto spôsobil poranenia, a to pomliaždenie mäkkých tkanív tváre vpravo v oblasti uhla sánky, zlomeninu uhla sánky vpravo s malým posunutím úlomkov a  zlomeninu tela sánky vľavo s malým posunutím úlomkov so zubom č. 34 v lomnej štrbine, otvorenú do ústnej dutiny, ktoré poranenia by si vyžiadali nevyhnutnú dobu liečenia a práceneschopnosti v trvaní najmenej do 02.01.2015,    

lebo obvinený nebol v čase činu pre nepríčetnosť trestne zodpovedný

Odôvodnenie:
	Uznesením vyšetrovateľa OR PZ, Odbor kriminálnej polície Trebišov, sp. zn. ORP-670/1-VYS-TV-2014 z 31.12.2014 bolo vznesené obvinenie XXXXX XXXXX za zločin ublíženia na zdraví podľa § 155 ods. 1 Tr. zákona a za prečin výtržníctva podľa § 364 ods. 1 písm. a), ods. 2 písm. b) Tr. zákona. 

	Tieto trestné činy mal obvinený spáchať tak, ako je to uvedené vo výrokovej časti tohto uznesenia.
Vyšetrovaním vykonaným v predmetnej trestnej veci bolo vierohodným spôsobom dostatočne preukázané, že uvedený skutok má znaky stíhaných trestných činov a týchto sa skutočne dopustil obvinený XXXXX, ktorý sa k ich spáchaniu aj priznal.

V priebehu vyšetrovania bol okrem iného vypracovaný aj znalecký posudok znalcov z odboru zdravotníctva - psychiatrie, na vyšetrenie duševného stavu obvineného, z ktorého je zrejmé, že u obv. XXXXX bola zistená mentálna retardácia stredne ťažkého stupňa v pásme imbecility, v dôsledku ktorej obvinený nebol v čase skutku schopný rozpoznať protiprávnosť svojho konania a nebol schopný svoje konanie ovládať. 

	Vzhľadom k zistenej duševnej poruche nie je podľa názoru znalcov obvinený schopný chápať zmysel trestného konania.	

Znalci záverom vzhľadom na závažnosť duševného ochorenia obvineného pripustili možnosť, že pobyt obvineného na slobode by mohol byť za určitých okolností nebezpečný a preto odporučili menovanému nariadiť ochranné psychiatrické liečenie ambulantnou formou, ktorá by mala smerovať k tlmeniu jeho zvýšenej afektívnej dráždivosti. 

	Podľa § 23 Tr. zák., kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.

	Podľa § 215 ods. 1 písm. e) Tr. por. prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

	Z uvedených dôvodov bolo preto potrebné trestné stíhanie proti obv. XXXXX zastaviť. 

	Týmto uznesením nie sú dotknuté práva poškodenej strany na náhradu škody, ktoré si táto môže uplatniť v občiansko-súdnom konaní na príslušnom súde. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Jozef Mokáň
prokurátor